Carola Häggkvist

Carola Maria Häggkvist (esinejanimega Carola; sündinud 8. septembril 1966 Stockholmis) on rootsi laulja. Ta on Rootsit esindanud Eurovisiooni lauluvõistlusel kolmel korral. 1983. aastal sai ta võistlusel kolmanda koha lauluga "Främling", 1991. aastal võitis lauluga "Fångad av en Stormvind" ja 2006. aasta võistlusel sai lauluga "Invincible" viienda koha.

Carola kasvas üles Stockholmi läänis, pealinnast edelas asuvas Botkyrka vallas Norsborgis. Kaheksa aasta vanuselt hakkas ta esinema Stockholmi Miniteaternis. Ta õppis ka Adolf Fredriksi näitekoolis. 1977. aastal võitis ta talendivõistluse ja esines esimest korda televisioonis.

1981. aastal kohtus Carolaga muusikapromootor Bert Carlsson ja pakkus talle osalemist Melodifestivalenil, mille võitja läheb Eurovisioonile. Ent sellest pakkumisest Carola loobus.

1983. aasta Melodifestivaleniks pakkus laulukirjutaja Lasse Holm Carolale kaht oma laulu: "Mona Lisa" ja "Främling" ("Võõras"). Carola valis neist viimase ja võitis sellega Melodifestivaleni, saades kõigilt 11 kohtunikult maksimaalse hinde. Ta esindas Rootsit 1983. aasta Eurovisioonil, mis toimus 23. aprillil 1983 Münchenis, ja saavutas 3. koha. Seda saadet vaatas Rootsis 6,1 miljonit televaatajat, 84% riigi rahvastikust. See on tänapäevani Rootsi televaatamise rekord. 

Samal aastal andis Carola välja oma esikalbumi, mille pealkiri oli samuti "Främling". Seda müüdi üle miljoni eksemplari, mis oli Rootsi kõigi aegade rekord. Pärast Eurovisiooni salvestas ta selle laulu paljudes keeltes: inglise keeles pealkirjaga "Love Isn't Love", saksa keeles pealkirjaga "Fremder" ja hollandi keeles pealkirjaga "Je oggen hebben geen geheimen".

Carola kasutas oma menu uute laulude ja albumite tegemiseks. Juba 1983. aasta detsembris ilmus temalt esimene jõululaulude album "Julefrid med Carola". 1984. aastal avaldas ta veel kaks pop-rock-albumit, "Tommy tucker om mig" ja "Hunger", mida samuti müüdi kokku üle miljoni eksemplari. 1985. aastal valmis koostöös Bee Geesiga album "Runaway". Seda müüdi kahekordse plaatinaplaadi jagu. Aastal 1987 tegi Carola oma karjääri pausi.

1990. aastal naasis ta muusikamaailma, osaledes taas Melodifestivalenil. Ta jäi teiseks ansambli Edin-Ådahli järel, mis koosnes kahest vennast Edilist ja kahest vennast Ådahlist. Edin-Ådahl saavutas selle aasta Eurovisioonil 16. koha.

Järgneval aastal osales Carola Melodifestivalenil kolmandat korda, seekord lauluga "Fångad av en stormvind", ja võitis selle konkursi 32-punktise edumaaga. Carola jagas 1991. aasta Eurovisioonil Roomas 4. mail esikohta Prantsusmaa esindaja Tuneesia lauljatari Amina Annabiga. Carola tunnistati võitjaks, sest ta oli saanud 5 teist kohta Amina 2 vastu.

Carola oli esimene Skandinaavia popartist, kes esines Hiinas. Ta esines umbes 600 miljoni televaataja ees ja avaldas 1992. aastal Hiinas ka albumi.

1995. aastal debüteeris Carola muusikalis, lauldes "Helisevas muusikas" Maria osa. Seda rolli esitas ta 325 etendusel ja võitis maineka Kuldmaski auhinna. Hiljem esines ta veel muusikalides "Sophie maailm" (1998), "Egiptuse prints" (samuti 1998) ja "Hüljatud" (2002).

2003. aastal esitas Carola Melodifestivalenile laulu "Autumn Leaf" demo ja see valiti lõppvõistlusele, kuid korraldajad nõudsid, et Carola esitaks enne võistlust neile ka terve laulu. Sellest Carola keeldus ja ta diskvalifitseeriti.

2006. aastal osales Carola Melodifestivalenil Bobby Ljunggreni, Henrik Wikströmi ja Thomas Gustafssoni lauluga "Invincible" ning võitis selle. 2006. aasta Eurovisioonil Ateenas kogus Carola 270 punkti ja saavutas 24 finalisti seas 5. koha. Kokkuvõttes on ta kolme esinemisega Eurovisioonil saavutanud 442 punkti, mis siis oli kõigi aegade rekord. Hiljem ületas selle Venemaa laulja Dima Bilan, kes samal aastal saavutas võistlusel 2. koha ja võitis 2008. aasta Eurovisiooni.

Eraelu 
Carola on üks Rootsi armastatumaid kuulsusi. Sellepärast jälitab kollane ajakirjandus teda sageli.

Carola oli aastatel 1990–2000 abielus norra nelipühilaste preestri Runar Søgaardiga. Neil sündis 1998. aastal poeg Amadeus.

Albumid 

Kõik albumid on eranditult CD-vormingus.

Välislingid 

Carola ametlik sait
Carola Online mitteametlik sait

Rootsi lauljad
Rootsi esindajad Eurovisiooni lauluvõistlusel
Eurovisiooni võitjad
Melodifestivaleni võitjad
Sündinud 1966